Správa Komisie Rade a Európskemu parlamentu o vývoji Schengenského informačného systému druhej generácie (SIS II) - Správa o pokroku za obdobie júl 2008 – December 2008 /* KOM/2009/0133 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.3.2009 KOM(2009) 133 v konečnom znení SPRÁVA KOMISIE RADE A EURÓPSKEMU PARLAMENTU o vývoji Schengenského informačného systému druhej generácie (SIS II) Správa o pokroku za obdobie júl 2008 – december 2008 OBSAH 1. Úvod 3 2. Stav projektu 3 2.1. Pokrok v sledovanom období 3 2.1.1. Všeobecný harmonogram SIS II 3 2.1.2. Prípravy na prechod na nový systém 3 2.1.2.1. Právne nástroje upravujúce prechod na nový systém 3 2.1.2.2. Špecifikácia prevodníka 4 2.1.3. Inštalácia siete 4 2.1.4. Skúšky centrálneho SIS II 4 2.1.5. Skúšky s účasťou členských štátov a užívateľov 4 2.1.5.1. Skúška konektivity 4 2.1.5.2. Skúška zhody 5 2.1.5.3. Prevádzková skúška systémov (OST) 5 2.1.6. Prevádzkové riadenie 6 3. Riadenie 6 3.1. Harmonogram 6 3.2. Finančné riadenie 6 3.3. Riadenie projektu 7 3.3.1. Rada pre riadenie projektu 7 3.3.2. Výbor SIS II 7 3.3.3. Plánovanie na vnútroštátnej úrovni a koordinácia 7 3.3.4. Rada 8 4. Priority na obdobie, ktoré bude vykazované v budúcej správe 8 4.1. Vytvorenie a vykonanie analýzy a plánu na nápravu nedostatkov zistených v súvislosti s prevádzkovou skúškou systémov 8 4.2. Globálny prístup v rámci riadenia programu 8 4.3. Skúšky 9 4.3.1. Vytváranie globálneho prístupu ku skúškam 9 4.3.2. Skúška na účely predbežného prebratia systému (PSAT) 9 4.3.3. Prípravy na všeobecnú skúšku 9 4.4. Vývoj v súvislosti s prechodom na nový systém 9 4.5. Prevádzkové riadenie 10 4.6. Bezpečnosť a ochrana údajov 10 5. Záver 10 1. ÚVOD Táto správa o pokroku opisuje prácu, ktorú Komisia vykonala v druhej polovici roka 2008 v súvislosti s vývojom Schengenského informačného systému druhej generácie (SIS II). V súlade s článkom 6 nariadenia (ES) č. 2424/2001 zo 6. decembra 2001 o vývoji druhej generácie Schengenského informačného systému (SIS II)[1] sa táto správa predkladá Rade a Európskemu parlamentu. Táto správa je zároveň správou o stave skúšok podľa nariadenia Rady (ES) č. 189/2008 a rozhodnutia Rady 2008/173/ES o skúškach Schengenského informačného systému druhej generácie (SIS II). Projekt SIS II je rozdelený do troch fáz. Fáza 1 sa týkala návrhu systému a bola ukončená pred vykazovaným obdobím. Vo fáze 2 ide o vývoj centrálneho systému a jeho testovanie, pričom v rámci tejto činnosti sa počas vykazovaného obdobia vyskytli určité problémy. V rámci fázy 3 sa realizujú činnosti, ktoré súvisia so záverečným odskúšaním systému a migráciou z existujúceho systému SIS 1+ na systém SIS II. V záujme poskytnutia úplných informácií o škále činností, ktoré súvisia s projektom SIS II, sa táto správa bude venovať skutočným aj potenciálnym rizikám a rovnako aj opatreniam, ktoré boli alebo majú byť prijaté v jednotlivých oblastiach, ktoré sú predmetom tejto správy. Správa navyše obsahuje aj časti venované finančným a prevádzkovým aspektom projektu a jeho riadeniu. 2. STAV PROJEKTU 2.1. Pokrok v sledovanom období 2.1.1. Všeobecný harmonogram SIS II V prvých mesiacoch roka 2008 sa Komisia v úzkej spolupráci s odborníkmi z členských štátov a z radov užívateľov a skupinou „Priatelia SIS II“[2] zameriavala na revíziu harmonogramu SIS II. Žiaľ, aj napriek všetkým preventívnym opatreniam, ktoré Komisia prijala s cieľom zabezpečiť, aby sa testy uskutočnili v plánovanom čase (s dátumom ukončenia september 2009), narazil hlavný zmluvný partner v oblasti vývoja SIS II na značné problémy v centrálnom systéme. Okamžitým dôsledkom toho bolo, že 4. septembra 2008 bola pozastavená prevádzková skúška systémov (OST), v dôsledku čoho bol spochybnený všeobecný harmonogram, ktorý schválila Rada ministrov v júni 2008. Tieto a iné otázky boli podrobne prediskutované v rámci skupiny „Priatelia SIS II“, ako aj v rámci príslušných prípravných orgánov Rady a na stretnutiach Rady. 2.1.2. Prípravy na prechod na nový systém 2.1.2.1. Právne nástroje upravujúce prechod na nový systém V apríli 2008 Komisia predložila právne nástroje, ktoré upravujú problematiku prechodu zo systému SIS 1+ na systém SIS II – nariadenie Rady (ES) č. 1104/2008[3] a rozhodnutie Rady 2008/839/SVV o prechode zo Schengenského informačného systému (SIS 1+) na Schengenský informačný systém druhej generácie (SIS II)[4]. Rada pre spravodlivosť a vnútorné veci prijala tieto nástroje 24. októbra 2008. Odhaduje sa, že na uskutočňovanie ďalších činností spojených s vývojom a prechodom na nový systém v roku 2009 budú potrebné rozpočtové prostriedky v celkovej výške 14 miliónov EUR. V prípade potreby môže byť dátum (prechodu na nový systém) zmenený v súlade s postupom, ktorý je v oboch uvedených nástrojoch vymedzený v článku 17 ods. 2. Tieto nástroje stratia účinnosť v deň, ktorý stanoví Rada, najneskôr však 30. júna 2010. 2.1.2.2. Špecifikácia prevodníka Každý mesiac sa uskutočňovali semináre venované prechodu na SIS II, na ktorých sa zúčastňovali zástupcovia členských štátov, užívateľských subjektov a hlavného zmluvného partnera v oblasti vývoja, pričom náplňou týchto seminárov bolo vymedzenie požiadaviek a špecifikácií, ktoré súvisia s prevodníkom a takisto aj s postupmi prechodu na systém SIS II. Prevodník je technický prostriedok, ktorý počas prechodu zabezpečuje stálu a spoľahlivú komunikáciu medzi centrálnym systémom SIS 1+ a centrálnym systémom SIS II. Súbežne s tým bola s hlavným zmluvným partnerom dojednaná nová osobitná zmluva, v ktorej sú upravené činnosti spojené s vývojom uvedeného prevodníka. Požiadavky na prevodník SIS II vypracovala Komisia v úzkej spolupráci s odborníkmi z členských štátov a radov užívateľov. Hlavný zmluvný partner pre vývoj pokračuje v prácach na jeho vývoji. 2.1.3. Inštalácia siete Projekt SIS II zahŕňa vytvorenie rozsiahlej komunikačnej siete, ktorá spĺňa požiadavky na dostupnosť, bezpečnosť, územné pokrytie a úroveň služieb a umožňuje komunikáciu medzi vnútroštátnymi systémami a centrálnym systémom[5]. Dňa 1. júla 2008 bolo nájdené riešenie chyby v konfigurácii, ktorá sa vyskytla v štrasburskej prevádzke a spôsobila dvojdňový výpadok siete. Boli prijaté nápravné opatrenia s cieľom predísť vzniku takýchto situácií v budúcnosti. 2.1.4. Skúšky centrálneho SIS II Skúška systémového riešenia bola navrhnutá s cieľom overiť, či je centrálny SIS II v hlavnej prevádzke v súlade s technickou špecifikáciou. Tieto skúšky sa uskutočnili bez vnútroštátnych systémov a boli ukončené v decembri 2007 a schválené začiatkom roka 2008. 2.1.5. Skúšky s účasťou členských štátov a užívateľov V súčasnosti existujú tri typy skúšok, ktoré sa uskutočňujú s účasťou členských štátov a užívateľov. 2.1.5.1. Skúška konektivity Pri skúške konektivity sa overuje schopnosť vnútroštátnych systémov SIS II pripojiť sa na centrálny systém SIS II. K 31. decembru 2008 absolvovalo neformálnu skúšku konektivity týchto 27 členských štátov a užívateľov: Rakúsko, Nemecko, Portugalsko, Luxembursko, Grécko, Taliansko, Slovinsko, Slovensko, Island, Fínsko, Nórsko, Maďarsko, Holandsko, Česká republika, Litva, Dánsko, Španielsko, Cyprus, Švédsko, Belgicko, Poľsko, Estónsko, Malta, Lotyšsko, Francúzsko, Švajčiarsko a Eurojust. Skúšky konektivity vykonávali tieto dva členské štáty a užívateľ: Írsko, Spojené kráľovstvo a Europol. 2.1.5.2. Skúška zhody Skúškou zhody sa na základe súboru vopred určených testovacích prípadov dohodnutých s členskými štátmi a užívateľmi overuje interakcia medzi každým jednotlivým vnútroštátnym systémom SIS II a centrálnym systémom SIS II samostatne. Keďže vnútroštátne systémy jednotlivých členských štátov môžu mať rôzne charakteristiky (napr. v rámci používania vnútroštátnej kópie, nakladania s biometrickými údajmi), súbor vopred určených testovacích prípadov sa líši podľa profilu členského štátu. Na formálnej skúške zhody sa zúčastnilo týchto 26 členských štátov a užívateľov: Rakúsko, Nemecko, Portugalsko, Luxembursko, Grécko, Taliansko, Slovinsko, Slovensko, Island, Fínsko, Nórsko, Maďarsko, Holandsko, Česká republika, Litva, Dánsko, Španielsko, Cyprus, Švédsko, Belgicko, Poľsko, Estónsko, Malta, Lotyšsko, Francúzsko a Švajčiarsko. Od prvého polroka 2008 bol v rámci centrálneho systému SIS II a takisto aj v rámci vnútroštátnych systémov SIS II dosiahnutý významný pokrok. Všetky vopred určené testovacie prípady však ešte nebol schopný realizovať ani jeden členský štát. Z tohto dôvodu doposiaľ neexistuje žiaden členský štát, ktorý by bol schopný preukázať úplnú zhodu. To je spôsobené do určitej miery problémami na strane centrálneho systému SIS II, ťažkosti v súvislosti s vnútroštátnymi systémami však zaznamenali takmer všetky členské štáty a užívatelia. Vzhľadom na túto situáciu vykonajú po nainštalovaní novej verzie softvéru centrálneho systému SIS II členské štáty a užívatelia formálnu skúšku zhody znova. 2.1.5.3. Prevádzková skúška systémov (OST) Prevádzkovou skúškou systémov sa overuje, či centrálny systém môže fungovať so súborom pripojených vnútroštátnych systémov. Na tejto fáze skúšok sa nezúčastňujú simulátory, ale samotné členské štáty a používatelia. Prevádzková skúška systémov bola 4. septembra 2008 pozastavená z dôvodu viacerých zásadných problémov ovplyvňujúcich centrálny systém. Išlo okrem iného o tieto problémy: - bezvýslednosť niektorých skúšok, ktorými sa overovala konzistentnosť údajov uchovávaných v centrálnom systéme a vo vnútroštátnych systémoch, - problémy pri prenose správ medzi centrálnym systémom a vnútroštátnymi systémami (niektoré údaje sa stratili a v prípade niektorých došlo k duplicite), - ukázalo sa, že je nemožné v rámci centrálneho systému a vnútroštátnych systémov generovať a sťahovať veľké objemy dát potrebné na účely výkonnostných skúšok, v takom časovom rámci, ako sa predpokladalo. Komisia o týchto skutočnostiach bezodkladne informovala najvyššie vedenie hlavného zmluvného partnera pre vývoj. V súlade so zmluvou mu bola daná lehota 20 dní na odstránenie zistených problémov. Hlavný zmluvný partner informoval o výsledkoch dosiahnutých počas poskytnutého času na nápravu 7. októbra. Uviedol, že bol dosiahnutý významný pokrok a potvrdil svoje presvedčenie, že systém je dostatočne stabilný a má dostatočný výkon na ukončenie prevádzkovej skúšky systémov. Komisia a odborníci z členských štátov a z radov užívateľov však zastávali názor, že stále existuje príliš veľa nejasností a viacero nevyriešených problémov. Z tohto dôvodu sa hlavnému zmluvnému partnerovi poskytol na účely odstránenia všetkých zostávajúcich problémov mesiac október, v čom mu mali napomôcť aj členské štáty a užívatelia, ktorí dobrovoľne prejavili záujem o účasť na skúškach zameraných na elimináciu nedostatkov. Nová prevádzková skúška systémov sa začala 5. novembra a skončila 17. decembra. Vyhodnocovanie tohto kola skúšok nebolo ku koncu vykazovaného obdobia stále ukončené. Z predbežnej analýzy však vyplýva, že aj napriek značnému kvalitatívnemu posunu, ktorý sa podarilo dosiahnuť v jeseni, neboli ešte stále naplnené požiadavky na ukončenie prevádzkovej skúšky systémov: žiadne problémy, pokiaľ ide o blokovanie, a žiadne zásadné nedostatky v rámci fungovania softvéru. 2.1.6. Prevádzkové riadenie Počas vykazovaného obdobia sa uskutočnili rokovania s Francúzskom, na ktorých boli prediskutované činnosti, ktoré je potrebné realizovať v rámci prípravy na uvedenie systému do prevádzky a takisto aj otázka ľudských zdrojov, ktoré je potrebné vyčleniť a odborne pripraviť na účely spoločného riadenia systémov SIS II, vízového informačného systému VIS a systému biometrickej identifikácie BMS. Zmeny a doplnenia existujúcich zmlúv budú podpísané začiatkom roka 2009. Francúzske úrady zaznamenali určité ťažkosti v rámci náboru dostatočne kvalifikovaných kádrov. 3. RIADENIE 3.1. Harmonogram Potreba prerušiť v septembri prevádzkovú skúšku systémov, následné časové straty v dôsledku poskytnutia lehoty na nápravu v trvaní 20 dní a takisto aj dodatočné skúšobné obdobie, mali za následok, že boli vyčerpané všetky dostupné časové rezervy v rámci projektového plánu, z čoho vyplýva, že je nutné prehodnotiť časový harmonogram projektu. K zmene harmonogramu by však malo dôjsť až vtedy, keď bude ukončená analýza výsledkov prevádzkovej skúšky systémov. V septembri členské štáty a užívatelia identifikovali viacero predpokladov, ktoré sa musia naplniť, aby bolo možné dospieť k realistickému plánu: i) zaručená stabilita centrálneho systému; ii) sekvenčný prístup k realizácii skúšok; iii) viac jasnosti, pokiaľ ide o prevádzkové a všeobecné skúšky. Takisto bolo zrejmé, že v rámci revízie harmonogramu je nutné zohľadniť finančné možnosti členských štátov a užívateľov a rovnako aj právny rámec, v ktorom sa pohybujú. 3.2. Finančné riadenie Celková výška finančných prostriedkov vyčlenená na činnosti súvisiace so SIS II v rámci všeobecného rozpočtu na rok 2008 predstavuje 29 216 484 EUR. Komisia prijala 21. decembra 2007 rozhodnutie o financovaní, ktoré zahŕňalo rozpočet pre SIS II v celkovej výške 19 000 000 EUR (prevádzkové výdavky Schengenského informačného systému a iné prevádzkové výdavky, ktoré môžu vyplynúť z tohto začlenenia) a 7 620 000 EUR pre SIS 1+ (inštalácia komunikačnej infraštruktúry pre SIS 1+ a prevádzka a riadenie komunikačnej infraštruktúry pre SIS 1+). Keďže rozpočet pre SIS 1+ vo výške 7 620 000 EUR sa na túto činnosť, ktorá bola začiatkom roka 2008 prevzatá Radou, nepoužije, bola táto suma prevedená v prospech SIS II na dodatočné činnosti požadované Radou. Ďalšou hlavnou zložkou výdavkov SIS II boli v roku 2008 prípravy na prevádzkové riadenie, školenia a nástroje, sieť, prípravy na odovzdanie znalostí zdrojového kódu, zmluvy s Francúzskom a Rakúskom (prevádzkové riadenie), externá pomoc pre vývoj a kontrolu kvality, zmeny SIS II, štúdie, služby právneho poradenstva, informačná kampaň, inštalácia, prevádzka a riadenie komunikačnej infraštruktúry pre prostredie SIS. Ku koncu vykazovaného obdobia (t. j. začiatkom decembra 2008), bolo z celkových rozpočtových prostriedkov určených na SIS II viazaných 76,1 %, pričom platobné rozpočtové prostriedky boli realizované na 57,33 %. 3.3. Riadenie projektu Vzhľadom na to, že pri projekte SIS II ide o vývoj centrálneho systému SIS II a vnútroštátnych systémov SIS II a takisto aj o komunikáciu medzi nimi, majú pre účinné riadenie projektu zásadný význam pravidelné stretnutia Komisie, členských štátov a užívateľov a rovnako aj transparentné bilaterálne mechanizmy podávania správ. 3.3.1. Rada pre riadenie projektu Okrem útvarov Komisie a projektových dodávateľov sa na činnosti rady pre riadenie projektu zúčastňujú aj zástupcovia predsedníctiev a zástupca centra SIS 1+ Schengenského informačného systému (C.SIS). Táto skupina rieši otázky vyplývajúce zo zmlúv a monitoruje plnenie cieľov projektu a jeho hlavné míľniky. Počas obdobia, na ktoré sa vzťahuje táto správa, sa rada zišla päťkrát. 3.3.2. Výbor SIS II Komisii pri vývoji SIS II poskytuje pomoc výbor SIS II. V období od júla do decembra 2008 sa uskutočnilo päť stretnutí výboru SIS II. Okrem pravidelných stretnutí výboru SIS II sa organizujú aj stretnutia pracovných skupín výboru. Na týchto stretnutiach sa zúčastňujú odborníci z členských štátov a z radov užívateľov a diskutuje sa na nich o konkrétnych technických podrobnostiach. Tieto stretnutia sa zvyčajne zameriavajú na otázky vyplývajúce z konkrétnych cieľov projektu. - Poradná skupina pre skúšky (TAG) poskytuje výboru SIS II stanoviská o záležitostiach týkajúcich sa organizácie, uskutočňovania a interpretácie skúšok. Táto skupina sa stretla počas obdobia vykazovaného v tejto správe dvadsaťkrát. - Rada pre riadenie zmien (CMB) poskytuje poradenstvo v oblasti klasifikácie, kvalifikácie a potenciálneho vplyvu nápravy nahlásených problémov. Táto pracovná skupina, ktorá takisto podáva správy výboru SIS II, sa počas vykazovaného obdobia stretla štyrikrát. - Po tom, ako pracovná skupina pre prechod predložila výsledky svojej práce, sa uskutočnilo niekoľko seminárov venovaných otázke prechodu na SIS II, na ktorých sa hľadali odporúčania pre výbor SIS II a pokračovalo sa v činnosti zameranej na túto mimoriadne dôležitú problematiku. 3.3.3. Plánovanie na vnútroštátnej úrovni a koordinácia V rámci výboru SIS II je vytvorená pracovná skupina národných projektových manažérov z členských štátov a z radov užívateľov. Účelom stretnutí tejto skupiny je riešenie otázok súvisiacich s podrobným plánovaním, rizikami a činnosťami na centrálnej, ako aj vnútroštátnej úrovni. Počas vykazovaného obdobia sa skupina stretla päťkrát. Členské štáty a užívatelia boli požiadaní, aby na stretnutiach pracovnej skupiny národných projektových manažérov predkladali mesačné správy, v záujme poskytnutia podrobných a aktuálnych informácií o stave vývoja. Komisia, členské štáty a užívatelia sa dohodli, že je žiaduce začať preventívne uvažovať nad činnosťami a postupmi, ktoré bude treba uplatniť v prípade, že prevádzková skúška systémov, ktorá sa opätovne začala 5. novembra, nepovedie ku konkluzívnemu výsledku. Súčasťou tohto procesu je odborná analýza problémov, ktoré sa vyskytli v rámci vývoja SIS II, a vypracovanie hrubých rysov možných scenárov postupu v prípade vzniku mimoriadnych udalostí. S týmto cieľom sa v období od polovice novembra do polovice decembra pod egidou pracovnej skupiny národných projektových manažérov uskutočnilo sedem stretnutí odborníkov a tri semináre, na ktorých sa analyzovali nedoriešené technické problémy vývoja príslušných informačných technológií a boli načrtnuté hrubé rysy stratégií ich riešenia. Komisia okrem toho uzatvorila zmluvy s dvoma významnými spoločnosťami poskytujúcimi poradenské služby v oblasti informačných technológií s cieľom získať ich odborný vklad do tohto procesu. Aj napriek drobným rozdielom v ich odbornom hodnotení sa obe tieto spoločnosti vo svojich správach zhodli na tom, že nedoriešené otázky sa dajú vyriešiť bez toho, aby bolo nutné zásadným spôsobom prepracovať aplikáciu SIS II, pričom skonštatovali, že bez ohľadu na to, k akému výsledku povedie prevádzková skúška systémov, je potrebné vykonať určité opravy a vylepšenia. Obe spoločnosti takisto odporučili znova preskúmať metodiku skúšok a vykonať niekoľko organizačných zmien, aby sa v rámci riadenia projektu začal uplatňovať globálny prístup. 3.3.4. Rada Komisia sa zúčastňuje na stretnutiach pracovných skupín Rady a na všetkých zasadnutiach Rady ministrov so zodpovednosťou za Schengenský informačný systém, pričom im predkladá ústne správy o pokroku dosiahnutom v rámci projektu SIS II a o súvisiacich rizikách (Komisia o týchto otázkach informuje aj výbor SIS II, a to prostredníctvom pravidelných mesačných písomných správ). Právne nástroje, ktoré upravujú problematiku prechodu na systém SIS II [nariadenie Rady (ES) č. 1104/2008 a rozhodnutie Rady 2008/839/SVV o prechode zo Schengenského informačného systému (SIS 1+) na Schengenský informačný systém druhej generácie (SIS II)] prijala Rada pre spravodlivosť a vnútorné veci 24. októbra 2008. Informácie o stave projektu SIS II boli podané aj na všetkých stretnutiach výboru zriadeného podľa článku 36 Zmluvy o EÚ. 4. PRIORITY NA OBDOBIE, KTORÉ BUDE VYKAZOVANÉ V BUDÚCEJ SPRÁVE 4.1. Vytvorenie a vykonanie analýzy a plánu na nápravu nedostatkov zistených v súvislosti s prevádzkovou skúškou systémov Komisia s cieľom presne určiť príčiny, ktoré spôsobujú pretrvávajúce problémy ovplyvňujúce systém SIS II, ukončí hĺbkovú analýzu systému SIS II ( analýzu základných príčin ), pričom nadviaže na prácu, ktorá bola v posledných mesiacoch roka 2008 vykonaná v rámci vytvárania scenárov postupu pri mimoriadnych udalostiach a identifikácie možných opatrení na minimalizáciu problémov. Na tomto základe sa vytvorí a bude uplatňovať osobitný akčný plán nápravných opatrení. Jeho vytýčeným cieľom bude doviesť systém ako celok ku takej stabilite a k takému výkonu, ktoré budú prinajmenšom postačovať na to, aby systém SIS II úspešne prešiel prevádzkovou skúškou systémov. Obdobie odstraňovania chýb by sa takisto malo využiť aj na zosúladenie vnútroštátnych systémov prostredníctvom systematického vykonávania skúšok, ktoré budú orientované na problémy, s cieľom identifikovať a riešiť zostávajúce rozdiely v rámci implementácie. 4.2. Globálny prístup v rámci riadenia programu Aby sa zabezpečila potrebná súdržnosť medzi vývojom centrálneho systému a vnútroštátnych systémov, Komisia začne realizovať globálnu štruktúru riadenia programu, ktorá zahrnie vývoj na centrálnej a takisto aj vnútroštátnej úrovni, pričom sa na nej budú podieľať projektoví manažéri z členských štátov, z radov užívateľov a z Komisie a rovnako aj zmluvní dodávatelia. Táto štruktúra bude zodpovedná za pokračovanie v prácach na systéme SIS II počas zostávajúcich fáz projektu, od obdobia odstraňovania nedostatkov, cez fázu vykonania všeobecnej skúšky a fázu migrácie až po uvedenie systému do prevádzky. Jednou z prvých úloh tejto štruktúry bude práca na novom všeobecnom harmonograme SIS II, pričom nebudú dotknuté príslušné právomoci Komisie a členských štátov. 4.3. Skúšky 4.3.1. Vytváranie globálneho prístupu ku skúškam Výsledky skúšok uskutočňovaných od apríla 2008 poukázali na niektoré nedostatky súčasného plánu skúšok. Predovšetkým niektoré problémy, ktoré súviseli s pochopením špecifikácií systému, boli odhalené až vo veľmi pokročilej fáze, keď už boli systémy spolu prepojené. V záujme riešenia tohto problému Komisia v spolupráci s odborníkmi z členských štátov a z radov užívateľov zostaví nový plán skúšok na základe globálneho prístupu ku skúškam, čím by sa zabezpečilo úplné zapojenie členských štátov a užívateľov. To je v priamom súlade so želaným novým prístupom k riadeniu projektu ako celku. Táto skupina zodpovedná za všeobecnú skúšku by mala pôsobiť priamo v prevádzke centrálneho systému v Štrasburgu, aby sa uľahčila komunikácia medzi testovacími expertmi Komisie, členských štátov a užívateľov a zmluvnými dodávateľmi a rovnako aj s budúcimi prevádzkovateľmi SIS II, ktorí sa v súčasnosti odborne pripravujú v C.SIS. Očakáva sa, že takýto globálny prístup posilní relevanciu skúšok a zrýchli ich fázy. 4.3.2. Skúška na účely predbežného prebratia systému (PSAT) Skúšobné aktivity na účely predbežného prebratia systému (PSAT) (ich výsledkom by mali byť scenáre skúšok, ktoré sú prevádzkovo realistické a ktoré by v ideálnom prípade mali prebehnúť za účasti všetkých členských štátov a užívateľov) sa oneskorili pre problémy, ktoré sa vyskytli v rámci prevádzkovej skúšky systémov. Prípravné činnosti potrebné na túto skúšobnú fázu sa uskutočnili v úzkej spolupráci s členskými štátmi a užívateľmi. Hoci prípravy skúšky na účely predbežného prebratia systému (PSAT) sa formálne začali počas obdobia vykazovaného v predchádzajúcej správe, v dôsledku problémov v súvislosti s prevádzkovou skúškou systémov (OST) museli byť pozastavené. 4.3.3. Prípravy na všeobecnú skúšku Cieľom všeobecnej skúšky je preukázať, že centrálny systém SIS II, komunikačná infraštruktúra a interakcia medzi centrálnym systémom a vnútroštátnymi systémami (N.SIS II) funguje v súlade s technickými a funkčnými požiadavkami stanovenými v právnych nástrojoch upravujúcich problematiku SIS II. Týmto skúšaním sa takisto preukáže, že centrálny systém SIS II, komunikačná infraštruktúra a interakcia medzi centrálnym systémom a vnútroštátnymi systémami (N.SIS II) sú schopné fungovať tak, aby spĺňali aj požiadavky nesúvisiace s funkčnosťou ale s takými aspektmi ako je napríklad robustnosť, dostupnosť a výkonnosť. V súčasnosti prebiehajú diskusie o tom, ako čo najlepšie posúdiť výsledky skúšky. 4.4. Vývoj v súvislosti s prechodom na nový systém Vývoj prevodníka pre prechod na nový systém bude pokračovať aj v období, ktoré bude vykazované v budúcej správe. Počas tohto budúceho obdobia by sa mali začať aj niektoré skúšobné aktivity. Pre úspešný priebeh všetkých fáz skúšok v súvislosti s prechodom na nový systém má zásadný význam dostupnosť testovacieho prostredia systému SIS 1+ a podpora zo strany členských štátov a užívateľov. 4.5. Prevádzkové riadenie Predmetom diskusie Komisie, Francúzska a Rakúska budú rokovania o druhej zmluve s Rakúskom, ktorá bude obsahovať ustanovenia o odbornej príprave a ďalších službách pred spustením systému, pričom sa prerokuje aj dopracovanie popisu práce správcu záložnej centrálnej jednotky v Salzburgu, čo má za úlohu Francúzsko. Aby Komisia mohla ukončiť opatrenia v dostatočnom predstihu pred dátumom spustenia systému, bude s odborníkmi z členských štátov a z radov užívateľov konzultovať ich očakávania, pokiaľ ide o úroveň služieb, ktoré im majú byť poskytované. 4.6. Bezpečnosť a ochrana údajov Pracovníci sekretariátu európskeho dozorného úradníka pre ochranu údajov (EDPS) a útvarov Komisie sa pravidelne stretávajú na dvojstranných schôdzkach, na ktorých sa diskutuje o otázkach súvisiacich so SIS II. Vo verejnom zozname zámerov EDPS nazvanom „Inventory 2009“ sa uvádza, že prebiehajú prípravy na nadobudnutie účinnosti systému SIS II, v rámci ktorého má plniť dozornú úlohu EDPS. 5. ZÁVER Z výsledkov prevádzkovej skúšky systémov vyplýva, že v období medzi novembrom a decembrom 2008 sa znížil počet chýb v centrálnom systéme SIS II a že funkcie SIS II fungujú. Počas tejto fázy však pretrvávalo niekoľko problémov a tieto je nutné vyriešiť: ide o oblasť konzistentnosti údajov (t. j. o mechanizmus na zabezpečenie zhody údajov medzi vnútroštátnymi systémami a centrálnymi systémom), o výkonnosť systému a jeho odolnosť. Zo skutočnosti, že sa ešte stále vyskytujú chyby a že je potrebný ďalší čas na ich vyriešenie, vyplýva, že dátum prechodu zo systému SIS 1+ na SIS II, ktorým mal byť september 2009, už nie je realistický. V takejto situácii je namieste okamžite uplatniť pracovnú metódu, ktorá zaručuje globálny prístup k projektu a takisto aj koncepciu dôkladnej analýzy, účinnej metodiky skúšok, riadenia a monitorovania. Tieto prvky tvoria obsah plánu nápravných opatrení a iniciatív v oblasti komplexného riadenia projektu a globálneho prístupu ku skúškam, ktoré Komisia realizuje s podporou Rady. Príloha I Stretnutia výboru SIS II a pracovných skupín výboru SIS II a) Stretnutia uskutočnené vo vykazovanom období JÚL 2008 | 2 | Stretnutie národných projektových manažérov | 3 | Výbor SIS II | 8 | Rada pre riadenie zmien | 9 | Rada pre riadenie projektu | SEPTEMBER 2008 | 10 | Rada pre riadenie projektu | 17 | Stretnutie národných projektových manažérov | 18 | Výbor SIS II / Rada pre riadenie zmien / seminár venovaný otázke prechodu | 23 | Výbor SISVIS (technické aspekty SIS II) | 24 | Rada pre riadenie zmien | OKTÓBER 2008 | 8 | Rada pre riadenie projektu | 14 | Stretnutie národných projektových manažérov | 15 | Výbor SIS II | 17 | seminár venovaný otázke prechodu | 23 | Rada pre riadenie zmien | NOVEMBER 2008 | 13 | Rada pre riadenie projektu / seminár venovaný otázke prechodu | 17 | Stretnutie národných projektových manažérov | 19 | Výbor SIS II | 26 | Rada pre riadenie zmien | DECEMBER 2008 | 1 | Výbor SISVIS (SIRENE) | 10 | Rada pre riadenie projektu | 17 | Stretnutie národných projektových manažérov / Výbor SIS II | b) Stretnutia plánované v nadchádzajúcom období vykazovania JANUÁR 2009 | 12 | Rada pre globálne riadenie projektu SIS II | 14 | Rada pre riadenie projektu / seminár venovaný otázke prechodu | 19 | Stretnutie národných projektových manažérov | 20 | Výbor SISVIS (technické aspekty SIS II) | FEBRUÁR 2009 | 2 | Rada pre globálne riadenie projektu SIS II | 10 | Rada pre globálne riadenie projektu SIS II | 16 | Rada pre globálne riadenie projektu SIS II | 18 | Rada pre riadenie zmien | 20 | Výbor SISVIS (SIRENE) | 24 | Rada pre globálne riadenie projektu SIS II | 25 | Stretnutie národných projektových manažérov | 26 | Výbor SISVIS (technické aspekty SIS II) | MAREC 2009 | 3 | Rada pre globálne riadenie projektu SIS II | 9 | Rada pre globálne riadenie projektu SIS II | 17 | Rada pre globálne riadenie projektu SIS II | 23 | Stretnutie národných projektových manažérov | 24 | Výbor SISVIS (technické aspekty SIS II) | APRÍL 2009 | 21 | Stretnutie národných projektových manažérov | 22 | Výbor SISVIS (technické aspekty SIS II) | [1] Ú. v. ES L 328, 13.12.2001, s. 4; nariadenie zmenené a doplnené nariadením Rady (ES) č. 1988/2006, Ú. v. EÚ L 411, 30.12.2006, s. 1, (zmeny a doplnenia nariadenia z roku 2006 sa netýkajú článku 6). [2] Rada vytvorila skupinu „Priatelia SIS II“ vo februári 2008 najmä s cieľom sledovať implementáciu SIS II v členských štátoch a medzi užívateľmi. [3] Ú. v. EÚ L 299, 8.11.2008, s. 1. [4] Ú. v. EÚ L 299, 8.11.2008, s. 43. [5] Musia byť zavŕšené opatrenia, ktoré sú nevyhnutné pre používanie šifrovacej jednotky pre SIS II.